Edunvalvontavaltuutuksesta puhuttaessa monella syntyy huoli siitä, luopuuko omasta päätösvallastaan valtakirjan allekirjoittaessaan. Tämä huoli on kuitenkin turha. Edunvalvontavaltuutuksen tekeminen ja allekirjoittaminen ei vaikuta elämääsi mitenkään niin kauan kuin olet itse kykenevä hoitamaan asioitasi. Valtuutuksen antamalla olet kuitenkin ikään kuin vakuuttanut asioidesi hoidon tulevaisuuden varalta.Edunvalvontavaltuutus otetaan käyttöön eli valtakirja vahvistetaan vasta sitten, kun et itse pysty hoitamaan asioitasi. Osa pystyy hoitamaan kaikki omat asiansa loppuun saakka, jolloin valtuutusta ei tarvita koskaan. Monella ikääntymisen myötä kuitenkin syntyy tilanne, jolloin läheisen apu asioiden hoidossa on tärkeää. Myös sairastuminen ja onnettomuudet voivat johtaa vastaavaan tilanteeseen.Ennen kuin kukaan voi hoitaa asioitasi edunvalvontavaltuutuksen perusteella, Digi- ja väestötietoviraston pitää vahvistaa valtakirja. Valtakirjaa ei vahvisteta ilman lääkärinlausuntoa siitä, että et todellakaan ole enää kykenevä asioidesi hoitamiseen. Lääkärin tulee siis aina todeta, että tilasi antaa syyn edunvalvontavaltuutuksen vahvistamiselle ja lisäksi sinuakin vielä kuullaan prosessissa, jos olet kykenevä kertomaan oman mielipiteesi valtuutuksen vahvistamisesta.Edunvalvontavaltuutus vahvistetaan vain sellaisessa tilanteessa, jossa olisi perusteet hakea sinulle myös edunvalvojaa. Asioitaisi hoitaisi puolestasi joka tapauksessa joku toinen, mutta edunvalvontavaltuutuksen avulla helpotat läheistesi työtä asioidesi hoidossa ja varmistut siitä, että kaikkia asioitasi hoidetaan haluamallasi tavalla.